Digitalni fotoaparati umeće da prepoznaju osmeh
U kom pravcu se razvija digitalna fotografija i da li ćemo kroz par godina za iste pare moći da kupimo nešto duplo bolje?
Dok se proizvodjači digitalne foto-tehnike na svom godišnjem kongresu na Floridi medjusobno nadmeću u isticanju prednosti svojih najnovijih modela, mnogi ljubitelji pitaju se da li je sada pravi trenutak da kupim digitalni fotoaparat? U kom pravcu se razvija ta tehnika i da li ću kroz par godina za iste pare moći da kupim nešto duplo bolje? Kako izgleda, trka u megapikselima polako se usporava. Današnji aparati sa osetljivošću od sedam ili osam megapiksela dostigli su prilično dobar nivo kvaliteta, toliki da će vam u narednih desetak godina teško trebati bolji. Napredak je napravljen i u drugim, manje važnim oblastima - na primer u automatskoj stabilizaciji slike, što omogućava oštrije snimke pri upotrebi maksimalnog zuma ili kod snimanja pri slabijem svetlu. Novi modeli digitalnih fotoaparata imaju sve kvalitetniju video sliku. Zbog ograničene memorije ti snimci su relativno kratki - ali nezaboravni trenuci ionako ne traju dugo. Medjutim, za digitalne fotoaparate sledeće generacije najavljuju se neke interesantne novine, kao što je prepoznavanje odredjenih karakteristika ljudskog lica. Jedan od tih sistema sprečiće kameru da okine ako osoba koju snimate ima zatvorene oči. Drugim rečima više neće biti onih snimaka za koji se obično kaže: Eh, šteta što je zažmurila. Još bolji biće sistem koji će omogućavati snimanje samo ako se snimana osoba nasmeši. Uz baterije na vodonik i tečna sočiva sa trenutnim podešavanjem, to će zaista biti fotoaparati budućnosti.